ბელორუსიის სახალხო რესპუბლიკა
ბელორუსიის სახალხო რესპუბლიკა (ბელარ. Беларуская Народная Рэспубліка) — პოლიტიკური გაერთიანება თანამედროვე ბელარუსის ტერიტორიაზე. დამოუკიდებლობა გამოაცხადა 1918 წლის 25 მარტს. ქვეყნის დედაქალაქი იყო მინსკი, ხოლო ოფიციალური ენა — ბელარუსული. პირველ მსოფლიო ომში გერმანიის დამარცხების შემდეგ და კომპიენის ზავის დადების შემდეგ საბჭოთა რუსეთმა გადაწყვიტა ბრესტის ზავის გაუქმება და ტერიტორიების დაბრუნება. 1918 წლის 10 დეკემბერს გერმანიის ჯარმა დატოვა მინსკი. 27 დეკემბერს ბელორუსიის რადა გადავიდა ჯერ კიდევ გერმანიის კონტროლის ქვეშ მყოფ გროდნოში. 1919 წლის 1 იანვარს სმოლენსკში გამოცხადდა ბელორუსიის სსრ, 8 იანვარს ბელორუსიის სსრ-ის მთავრობა სმოლენსკიდან მინსკში გადავიდა, რომელიც უკვე წითელ არმიას უბრძოლველად ჰქონდა დაკავებული. ბელორუსიის რადის წარმომადგენლებმა მოღვაწეობა განაგრძო საზღვარგარეთ. 1997 წლიდან ბელორუსიის სახალხო რესპუბლიკის რადის თავჯდომარეა (დევნილობაში) ივონკა სურვილა.